ઈમામતના વિષય ઉપર કુરઆનની આયતો.

જનાબ આકા એ ડૉકટર કન્દહારી

ઇમામતની આયતો – ભાગ : ૫

# ઊલીલ અમ્ર મઅસૂમ છે

**બીજી આયત:** આયતે ઉલીલ અમ્ર, ભાગ -૧

بسم الله الرّحمن الرّحیم

કુરઆનમાં સુરએ નિસાઅ આયત નં. પ૯માં ફરમાવે છે કે

يَأَيهُّا الَّذِينَ ءَامَنُواْ أَطِيعُواْ اللَّهَ وَ أَطِيعُواْ الرَّسُولَ وَ أُوْلىِ الْأَمْرِ مِنكمُ‏  فَإِن تَنَازَعْتُمْ فىِ شىَ‏ءٍ فَرُدُّوهُ إِلىَ اللَّهِ وَ الرَّسُولِ إِن كُنتُمْ تُؤْمِنُونَ بِاللَّهِ وَ الْيَوْمِ الاَخِرِ  ذَالِكَ خَيرْ وَ أَحْسَنُ تَأْوِيلاً

*અય ઈમાન લાવનારાઓ ! અલ્લાહની ઈતાઅત કરો અને તેના રસૂલ તથા તમારામાંથી જેઓ ઉલીલ અમ્ર છે તેઓની પણ ઇતાઅત કરો. પછી જો કોઈ બાબતમાં તમારી વચ્ચે કોઈ ઝઘડો થાય તો પછી જો તમે અલ્લાહ તથા કયામતના દિવસ પર ઈમાન ધરાવતા હોવ તો તમો તેને અલ્લાહ તથા રસૂલની તરફ રજૂ કરો. અને આ જ તમારા માટે ઉત્તમ અને પરિણામની દ્રષ્ટીએ શ્રેષ્ઠ છે.*

આ આયતમાં આવેલ શબ્દ “ઉલીલ અમ્ર”  ચર્ચાનું કેન્દ્ર છે.

શબ્દ اولو બહુવચન શબ્દ છે અને એક વચન નથી. જેનો અર્થ માલિકી અથવા ધરાવવું થાય છે, જેમ કે  اولوا الالباب એટલે કે બુધ્ધી ધરાવનાર અથવા બુધ્ધિશાળી થાય છે. اولو النهی એટલે કે અકલ ધરાવનાર.

તેથી, اولو الامر શાબ્દિક અર્થ અમ્ર અને ફરમાનની સત્તા ધરાવનાર એટલે કે  કમાન્ડર થાય છે. જયારે આ શબ્દનો એઅરાબ મરફુઅ હોય ત્યારે તે વાવની સાથે આવે છે. અને જયારે મનસુબ અથવા મજરૂરની સ્થિતીમાં  આવે. જયારે કે આ આયત મનસુબની સ્થિતિમાં આવેલ છે, કારણ કે તે મફઉલની સ્થિતમાં છે, “و” ની જગ્યાએ “ي” નો ઉપયોગ કરવામાં આવે છે. તેથી તે اولی الامر થએલ છે. આમ اولوا الامر  અને اولی الامر માં અર્થની દૃષ્ટિએ કોઈ તફાવત નથી. માત્ર તેના એઅરાબમાં ફરક છે.

આ વાકય અરબી ભાષામાં એકવચન નથી અને શબ્દ બહુવચન છે

આ ઉમદા આયત આપણને ત્રણ લોકોની ઈતાઅત કરવાની દાવત આપી રહી છે. અલ્લાહ તબારક વ તઆલાની ઈતાઅત, હઝરત રસુલુલ્લાહ (સ.અ.વ.) ની ઈતાઅત અને ઉલીલ અમ્રની ઈતાઅત.

અહલે તસન્નુનની માન્યતા છે કે આ આયતમાં اولی الامر  એટલે શાસકો અથવા અમ્રોનો સ્ત્રોત છે અથવા ઓલમાઓ અથવા વિદ્વાનો અથવા સમાજના બુધ્ધિશાળી શાસકો છે. તેથી આ આયતમાં ખોલફાએ રાશેદીન અને રસુલુલ્લાહ (સ.અ.વ.) ના અસ્હાબો અને જંગોમાં લશ્કરી કમાન્ડરોની તરફ ઈશારો કરવામાં આવ્યો છે. તેઓ એવી માન્યતા ધરાવે છે કે આ આયત ઉલીલ અમ્રની સિફત છે અને મીનકુમ એટલે કે તે મુસલમાન હોવા ઉપર યકીન નથી ધરાવતા. તેથી તેઓની માન્યતા છે કે દરેક મુસલમાન શાસકોની ઈતાઅત કરવી જોઈએ, ભલે પછી તે યઝીદ (લ.અ.) કે મોઆવીયા (લ.અ.) કેમ ન હોય અને અલ્લાહ તબારક વ તઆલાએ તેની અને તેના રસુલ (સ.અ.વ.)ની ઈતાઅતની સાથે સાથે બધા શાસકોની ઈતાઅત વાજીબ કરી છે. આ અહલે તસન્નુનના અકીદાઓ છે.

શીઆ આલિમો એવો અકીદો ધરાવે છે કે ઊલીલ અમ્ર ના વિષે જે દલીલો અને પૂરાવાઓ જોવા મળે છે તેની બુનીયાદ ઉપર આ આયતમાં ઊલીલ અમ્રનું મઅસૂમ  (તમામ પ્રાકાના ગુનાહો અને ભૂલચૂકથી પાક) હોવું જરૂરી છે.

શીઆ તફસીરકારો ઈમામે ઝમાના (અ.ત.ફ.શ.) ની ગયબતે સુગરા દરમ્યાન થઇ ગએલા નાએબે ખાસ ને પણ ઉલીલ અમ્રમાં શામિલ કરતા નથી. ઈમામે મઅસુમ (અ.ત.ફ.શ) ના ચુટેલા નાએબ જે મુસલમાનોના હુકમરાન છે, તેઓને પણ ઉલીલ અમ્ર નથી માનતા. મહાન ફકીહો કે ગયબતના ઝમાના દરમ્યાન તેમની વિલાયતની હદ, હઝરત બકીયતુલ્લાહિલ અઅઝમ (અ.ત.ફ.શ.) ની તરફથી બધા લોકો ઉપર વાજીબ છે. તેમ છતા તેઓ પણ ઉલીલ અમ્રના સુચીતાર્થ (મિસ્દાક)  નથી ગણાતા.

શીઆઓના અકીદા પ્રમાણે, ઉલીલ અમ્ર મઅસુમ હોવા જોઈએ, અને ૧ર કરતા વધારે ન હોવા જોઈએ. તેઓમાં પહેલા હઝરત અમીરૂલ મોઅમેનીન અલી (અ.સ.) અને આખરી ઉલીલ અમ્ર હઝરત બકીયતુલ્લાહ, ઈમામે ઝમાન, હઝરત હુજજત ઈબ્નલ હસન (અ.ત.ફ.શ.) છે. હઝરત બકીયતુલ્લાહ (અ.ત.ફ.શ.) ના ગયબતના ઝમાનામાં ફોકહા ઉલીલ અમ્રના પ્રતિનિધી છે. પરંતુ તેઓ ઉલીલ અમ્ર નથી.

રીવાયતો ઉપર ચર્ચા કરતા પહેલા, આપણે કુરઆનથી ચર્ચા કરીને સાબિત કરીશું કે ખૂદ આ રજૂ કરવામાં આવેલ આયતનો ઝાહિર અર્થ “ઊલીલ અમ્ર” ના મઅસૂમ હોવા વિષે બે દલીલો ધરાવે છે.

## પ્રથમ દલીલ :

આ ઉમદા આયતમાં આપણને ત્રણ લોકોની ઈતાઅત કરવાની દાવત આપવામાં આવી છે. પરંતુ اطیعوا બે વખત આવેલું છે. એટલે કે અલ્લાહની ઈતાઅતને રસુલુલ્લાહ (સ.અ.વ.) અને ઉલીલ અમ્રની ઇતાઅત (અ.મુ.સ.) ની ઇતાઅતથી અલગ પાડવામાં આવેલ છે. પરંતુ બીજા اطیعوا   માં ઉલીલ અમ્રને રસુલ (સ.અ.વ.) ની સાથે જોડવામાં આવેલ છે અને ફરમાવ્યું છે રસુલ (સ.અ.વ.) અને તમારામાંથી જે ઉલીલ અમ્ર છે તેમની ઇતાઅત કરો.

કુરઆનમાં اطیعوا શબ્દ اطیعوا الله و اطیعوا الرسول و اطیعوا اولی الامر منکم આવી રીતે ત્રણ વખત આવી શકે તેમ હતું અથવા તો એક વખત اطیعوا આવી શકત અને કહી શકાત, اطیعوا الله و الرسول و اولی الامر منکم. પરંતુ اطیعوا બે વખત આવ્યું છે. એક વખત અલ્લાહ માટે ખાસ છે અને બીજી વખત રસુલુલ્લા (સ.અ.વ.) અને ઉલીલ અમ્ર (અ.મુ.સ.) બન્નેના માટે વપરાયું છે.

આ બાબતનું રહસ્ય અને હિકમત શું છે?

તેની હિકમત આ છે કે અલ્લાહ તબારક વ તઆલાએ ચાહ્યું કે અલ્લાહની ઈતાઅતના દરજજાથી રસુલ (સ.અ.વ.) અને ઉલીલ અમ્ર (અ.મુ.સ.) ની ઈતાઅતના દરજજાને જૂદા પાડે. અલ્લાહ તબારક વ તઆલા કે જે આપણો ખાલિક અને આપણો પૈદા કરનાર છે, તેથી તેની ઈતાઅત થવી મૂળભૂત રીતે જરૂરી છે, મૂળભૂત ઇતાઅત ઇઝ્ઝત અને જલાલતવાળા અલ્લાહના માટે છે. અને અલ્લાહ તબારક વ તઆલાની ઈતાઅતને આધિન અને તેના હુકમથી આપણે રસુલુલ્લાહ (સ.અ.વ.) ની ઈતાઅત પણ કરીએ છીએ. તેથી અલ્લાહ તબારક વ તઆલાની ઈતાઅત હકીકી અને અસલ ઈતાઅત છે, અને રસુલુલ્લાહ (સ.અ.વ.) ની ઈતાઅત અલ્લાહ તબારક વ તઆલાની ઈતાઅતને આધિન છે. ઈતાઅતના આ બે દરજજાઓ છે અને તે બન્ને સરખા નથી. પરંતુ ત્યાર બાદ ઉલીલ અમ્ર (અ.મુ.સ.) ની ઇતાઅતને રસુલુલ્લાહ (સ.અ.વ.) ની ઇતાઅતની સાથે જોડી દેવામાં આવી છે. એટલા માટે આ ઉલીલ અમ્રનો દરજજો અને શાન તેજ છે જે રસુલ (સ.અ.વ.)ની છે. તેથી ઉલીલ અમ્રની ઇતાઅત પયગમ્બર (સ.અ.વ.) ની ઇતાઅતની જેમ જ ઈતાઅત થવી જોઈએ. એટલા માટેજ એહલે તસન્નુનની તફસીરકારોએ ઈસ્લામી સમાજના શાસકો, ઝાલિમ ખલીફાઓ અને બની ઉમૈયાના ખબીસ હાકીમોનો સમાવેશ ઊલીલ અમ્ર મા કરેલ છે તે ગલત છે.  તેઓની ઈતાઅતને પયગમ્બર (સ.અ.વ.) ની ઈતાઅતની સાથે જોડી શકાય તેમ નથી. આ લોકો ઈસ્મતના દરજજા ઉપર ફાએઝ નથી. આ લોકો અલ્લાહની હુજજતો નથી. અગર અલ્લાહ તબારક વ તઆલા ચાહતે કે ઈસ્લામી સમાજના શાસકોને શામિલ કરવામાં આવે તો શબ્દ اطیعوا ત્રણ વખત આવતે. અને ઉલીલ અમ્રની ઈતાઅતને રસુલ (સ.અ.વ.) ની ઈતાઅતથી અલગ કરી દેતે.

તેથી, કુરઆનની પ્રથમ દલીલ મુજબ ઉલીલ અમ્રની ઈતાઅતને રસુલુલ્લાહ (સ.અ.વ.) ના મકામ સાથે જોડેલી છે. અલ્લાહ તબારક વ તઆલાએ પોતાની ઈતાઅતથી રસુલુલ્લાહ (સ.અ.વ.) ની ઈતાઅતને અલગ કરી છે, જે આ બાબતને દર્શાવે છે કે આ આયતમાં ચર્ચા કરવામાં આવેલ ઊલીલ અમ્ર  રસુલુલ્લાહ (સ.અ.વ.) ની જેમ જ અલ્લાહની હુજજત છે અને રસુલુલ્લાહ (સ.અ.વ.) ની જેમજ ઈસ્મત ધરાવે છે.

## બીજી દલીલ :

કુરઆને મજીદ, જયાં એવા લોકોની ઈતાઅત કરવાનો હુક્મ આપે કે જેમના હુકમો શક્ય છે કે તે  સહીહ અને અલ્લાહ તબારક વ તઆલાના હુકમ પ્રમાણે ન હોય, તો તેઓની ઇતાઅતને તે શરતોને આધિન બનાવી છે, ઉદાહરણ તરીકે, અલ્લાહ તબારક વ તઆલાએ વાલેદૈનની ઈતાઅતનો હુક્મ આપતા સુરએ અનકબુતની ૮મી આયતમાં ફરમાવે છે.

وَ وَصَّيْنَا الْانسَانَ بِوَالِدَيْهِ حُسْنًا  وَ إِن جَهَدَاكَ لِتُشْرِكَ بىِ مَا لَيْسَ لَكَ بِهِ عِلْمٌ فَلَا تُطِعْهُمَا  إِلىَ‏ مَرْجِعُكُمْ فَأُنَبِّئُكمُ بِمَا كُنتُمْ تَعْمَلُون

*અને અમોએ ઇન્સાનને તેના માઁ-બાપ સાથે નેકીની સાથે વર્તવાનો હુક્મ આપ્યો છે; પણ જો તેઓ એવી કોશીશ કરે કે તું કોઇ વસ્તુને મારી શરીક બનાવ કે જેનું તને ઇલ્મ નથી તો તું તે બન્નેના હુક્મને માનતો નહીં. તમારે બધાએ મારા તરફજ પાછુ ફરવાનું છે. પછી તમો જે કંઇ કર્યા કરતા હતા તેનાથી અમે તમને માહિતગાર કરી દઇશું.*

આ આયતમાં વાલેદૈન સાથે નેકી કરવાનો હુકમ આપવા બાદ તરતજ, અલ્લાહ તઆલા ફરમાવે છે કે આ હુકમ શરતી છે, અને ફરમાવે છે કે જો માતા અને પિતા એવો પ્રયત્ન કરે કે તમે અલ્લાહની સાથે કોઇને શરીક બનાવો અને એ કે તેઓ તને ઈસ્લામને ત્યાગ કરવાનો હુકમ આપે, તો પછી તમે તેમના આ હુકમની ઈતાઅત ન કરો. આમ કુરઆનમાં વાલેદૈનની ઈતાઅત શરતી છે. પરંતુ રસુલ (સ.અ.વ.) અને ઉલીલ અમ્ર (અ.મુ.સ.) ની ઈતાઅત શર્તી નથી. એવું શા માટે? એટલા માટે કે  એવું કયારેય નહીં બને કે રસુલુલ્લાહ (સ.અ.વ.) અને ઉલીલ અમ્ર (અ.મુ.સ.) ભુલ અને ગુનાહનો હુકમ આપે. તેથી બિન શરતી ઈતાઅત કરવાનો હુકમ રસુલુલ્લાહ (સ.અ.વ.) અને ઉલીલ અમ્ર (અ.મુ.સ.) ની ઈસ્મતની જાહેરાત કરે છે.

કુરઆની આ બે મહત્તવની દલીલો ઉલીલ અમ્રની ઈસ્મતને સાબિત કરે છે.